ananddey/assamese-wiki-corpus huggingface dataset:
১ এপ্ৰিল

১ এপ্ৰিল হৈছে গ্ৰেগৰিয়ান বৰ্ষপঞ্জী অনুসাৰে বছৰৰ ৯১তম (অধিবৰ্ষত ৯২তম) দিন। বছৰ শেষ হ’বলৈ আৰু ২৭৪ দিন বাকী থাকে।

উল্লেখযোগ্য ঘটনা

১৮২৬ - ইণ্টাৰনেল কম্বিউশ্বন ইঞ্জিনৰ বাবে ছেমুৱেল মৰেই পেটেণ্ট লাভ কৰে।
১৮৭৮ - কলকাতাত যাদুঘৰ প্ৰতিষ্ঠিত হয়।
১৮৮৭ - মুম্বাই অগ্নি নিৰ্বাপক বাহিনীৰ প্ৰতিষ্ঠা।
১৯১২ - ভাৰতৰ ৰাজধানী কলকাতাৰ পৰা দিল্লীলৈ স্থানান্তৰ কৰা হয়।
১৯৩৫ - ভাৰতৰ কেন্দ্ৰীয় বেংক, ভাৰতীয় ৰিজাৰ্ভ বেংকৰ প্ৰতিষ্ঠা।
১৯৩৬ - পূৰ্বতে কলিংগ বা উৎকল নামেৰে প্ৰসিদ্ধ উৰিষ্যাক ৰাজ্য ৰূপে ঘোষণা।
১৯৭২ - গুৱাহাটী উচ্চ ন্যায়ালয়ৰ নাগালেণ্ড ৰাজ্যৰ শাখা, কহিমা বিচাৰ পীঠৰ বাবে স্থায়ী বিচাৰক হিচাপে অৰূপ কুমাৰ গোস্বামীক নিযুক্ত।
১৯৭৩ - জিম কৰবেট ৰাষ্ট্ৰীয় উদ্যানত ব্ৰাঘ্য প্ৰকল্পৰ শুভাৰম্ভ।
২০০১ - নেদাৰলেণ্ডত সম-লিংগ বিবাহৰ বৈধকৰণ। এই আইন প্ৰণয়ন কৰা এইখনেই প্ৰথম দেশ।
২০০২ - নামৰূপ সাৰ কাৰখানাক হিন্দুস্তান ফাৰ্টিলাইজাৰ কৰ্পৰেশ্বনৰ পৰা বিভক্ত কৰি ব্ৰহ্মপুত্ৰ ভেলী ফাৰ্টিলাইজাৰ কৰ্পৰেশ্বন লিমিটেড হিচাপে নামকৰণ।
২০০৪ - গুগলৰ দ্বাৰা পৰিচালিত বিনামূলীয়া, বিজ্ঞাপন সমৰ্থিত ই-মেইল সেৱা জিমেইল মুকলি।

জন্ম

১৫৭৮ - ডা° উইলিয়াম হাৰ্ভে, ৰক্ত সঞ্চালন পদ্ধতিৰ অন্যতম উদ্ভাৱক। (মৃত্যু: ১৬৫৭)
১৬২১ - গুৰু টেগ বাহাদুৰ, নৱম শিখ ধৰ্মগুৰু।
১৮৮৯ - কেশৱ বলিৰাম হেডগেৱাৰ, ৰাষ্ট্ৰীয় স্বয়ংসেৱক সংঘৰ প্ৰতিস্থাপক।
১৯২২ - ৱিলিয়াম মেনচেষ্টৰ, আমেৰিকাৰ লেখক। (মৃত্যু: ২০০৪)
১৯২৯ - মিলান কুন্দেৰা, ফৰাচী তথা চেক্ ঔপন্যাসিক।
১৯২৬ - হেমেন্দ্ৰ প্ৰসাদ বৰুৱা, হাভাৰ্ড বিশ্ববিদ্যালয়ৰ পৰা এম বি এ ডিগ্ৰী গ্ৰহণ কৰা উত্তৰ-পূবৰ প্ৰথমজন ব্যক্তি, অসম আৰু পূব ভাৰতৰ প্ৰথম শ্ৰেণীৰ উদ্যোগপতি।
১৯২৭ - যোগেশ দাস, অসমীয়া চুটিগল্প আৰু উপন্যাস লেখক তথা সাংবাদিক।
১৯৩৬ - তৰুণ গগৈ, অসমৰ প্ৰাক্তন মুখ্যমন্ত্ৰী।
১৯৩৭ - মহম্মদ হামিদ আঞ্চাৰী, ভাৰতৰ ১৩ তম ৰাষ্ট্ৰপতি।
১৯৩৮ - নুৰুল হক, অসমীয়া প্ৰযোজক, গীতিকাৰ, সুৰকাৰ, নাট্যকাৰ আৰু পৰিচালক।
১৯৪৩ - নাৰায়ণ চন্দ্ৰ বৰকটকী, ভাৰতীয় সংসদৰ নিম্ন সদন লোকসভাৰ সাংসদ।
১৯৪৩ - দুলাল ৰয়, অসমীয়া নাট্যকাৰ, নাট আৰু চলচ্চিত্ৰ পৰিচালক তথা অভিনেতা।
১৯৫১ - ড° উষাৰাণী বৰুৱা, অসমীয়া শিক্ষাবিদ, অধ্যাপিকা, সাহিত্যিক, লেখিকা।
১৯৬৯ - ইলোৰা ৰায়চৌধুৰী, মৰণোত্তৰভাৱে নেত্ৰদান আৰু দেহদান কৰা অসম তথা উত্তৰ-পূৰ্বাঞ্চলৰ প্ৰথমগৰাকী মহিলা।
১৯৭৭ - পল কালানিথি, আমেৰিকান স্নায়ুশৈল্যচিকিৎসক আৰু লেখক।

মৃত্যু

১৮৭২ - মাৰ্টিন ওম, জাৰ্মান গণিতজ্ঞ।
১৯৬৮ - লে'ভ লাণ্ডাউ, ছ'ভিয়েট পদাৰ্থ বিজ্ঞানী।
১৯৭৭ - ভাৰত আৰু পাকিস্তানৰ মাজত ৰেডক্লিফ নামেৰে বিভাজন কৰা ৰেখা তৈয়াৰ কৰা ছাৰ ছিৰিল ৰেডক্লিফৰ মৃত্যু হয়।
২০০৬ - নীতা সেন, ভাৰতীয় শাস্ত্ৰীয় সংগীত পৰিচালিকা আৰু গায়িকা।
২০০৭ - জগজিত শইকীয়া, আমাৰ অসমৰ সংবাদদাতা।
২০১৫ - প্ৰফুল্ল চন্দ্ৰ বৰা, অসমীয়া সাহিত্যিক।

দিৱস

এপ্ৰিল ফুল দিৱস
জাতীয় বিমান বাহিনী দিৱস (ভাৰত)
ওড়িশা দিৱস (ওড়িশা, ভাৰত)
ইছলামিক গণতন্ত্ৰ দিৱস (ইৰাণ)
লোক সেৱা দিৱস (থাইলেণ্ড)

বাহ্যিক সংযোগ

বিবিচি: এই দিনত ঘটা কেইটামান উল্লেখযোগ্য ঘটনা

তথ্য সংগ্ৰহ

শ্ৰেণী:এপ্ৰিল
শ্ৰেণী:ইংৰাজী বৰ্ষপঞ্জীৰ দিন
ৱাছফিয়া নাজৰিন

ৱাছফিয়া নাজৰীন এগৰাকী বাংলাদেশী পৰ্বতাৰোহী আৰু পৰিৱেশ কৰ্মী।

নাজৰীন বিশ্বৰ দ্বিতীয় সৰ্বোচ্চ শৃংগ কে২ (K2) আৰোহণকাৰী প্ৰথম গৰাকী বাংলাদেশী। ইয়াৰ পূৰ্বে নাজৰিন ২০১৫ চনৰ ১৮ নৱেম্বৰত ৰেইনহল্ড মেছনাৰ ( Reinhold Messner) সম্পূৰ্ণ কৰা প্ৰথম বাংলাদেশী ৰূপে পৰিগণিত হৈছিল। নাজৰিনে ২০১২ চনৰ মাউণ্ট এভাৰেষ্ট আৰোহণ বাংলাদেশৰ মহিলাসকলৰ বাবে উৎসৰ্গা কৰি কয় যে, “আমি ৪১ বছৰ পূৰ্বে স্বাধীনতা লাভ কৰিছো, কিন্তু আমাৰ মহিলাসকলে এতিয়াও স্বাধীনতা উপভোগ কৰিব পৰা নাই।”
নেচনেল জিঅ'গ্ৰাফিক ছ'চাইটি এ নাজৰিনক ২০১৪/২০১৫ চনৰ অন্যতম এডভেঞ্চাৰ হিচাপে স্বীকৃতি দিয়ে। দুঃসাহসিক কৰ্মৰ জৰিয়তে মহিলা সবলীকৰণৰ প্ৰতি থকা সক্ৰিয়তা আৰু দায়বদ্ধতাৰ বাবে তেওঁক নিৰ্বাচিত কৰা হৈছিল।২০১৬ চনত পুনৰ তেওঁলোকৰ অন্যতম এক্সপ্ল’ৰাৰ হিচাপে নিৰ্বাচিত হয়, তেওঁ নেচনেল জিঅ'গ্ৰাফিক এক্সপ্ল'ৰাৰ আৰু এডভেঞ্চাৰৰ একেলগে উপাধি লাভ কৰা একমাত্ৰ মহিলা হিচাপে পৰিগণিত হয়।
নাজৰিন পশুৰ অধিকাৰ, তিব্বতৰ মানৱ অধিকাৰৰ পৰিস্থিতি, পৰিৱেশৰ প্ৰভাৱ, বাংলাদেশী মহিলাৰ অধিকাৰ, যৌনকৰ্মী আৰু কাপোৰৰ কাৰখানাৰ শ্ৰমিক, অন্যান্য শ্ৰমিকৰ অধিকাৰ, আৰু খিলঞ্জীয়া গোটৰ বিষয়ে সজাগতা সৃষ্টিৰ অভিযানৰ বাবেও পৰিচিত।২০১১ চনত নাজৰিনে আদিবাসী বা বাংলাদেশৰ খিলঞ্জীয়া লোকসকলৰ ওপৰত নিজৰ জাতিগত লোকৰ দ্বাৰা অত্যাচাৰ আৰু ভূমি দখলৰ বিৰুদ্ধে ৰাষ্ট্ৰসংঘৰ খিলঞ্জীয়া বিষয়ৰ স্থায়ী মঞ্চৰ দশম অধিৱেশন সাক্ষ্য দিছিল।

২০২৩ চনত নাজৰিনক ফ্ৰান্স চৰকাৰ আৰু ২০২৪ চনৰ অলিম্পিক আৰু পেৰালিম্পিক গেমছৰ বাবে পেৰিছ আয়োজক সমিতিয়ে ২০২৪ চনৰ পেৰিছৰ হল অৱ ফেমত সজোৱা প্ৰথম খেলুৱৈৰ দলসমূহৰ ভিতৰত অন্যতম হিচাপে আমন্ত্ৰণ জনায়। ২০১৯ চনত নাজৰিনক ৰাষ্ট্ৰসংঘৰ মহিলাৰ "প্ৰজন্মৰ সমতা" অভিযানতো অন্তৰ্ভুক্ত কৰা হৈছিল।
২০১৬ আৰু ২০১৭ চনত নাজৰিনক Outside magazineত যোৱা ৪০ বছৰত নিজৰ নেতৃত্ব, উদ্ভাৱন, আৰু এথলেটিক কৃতিত্বৰ জৰিয়তে বাহিৰৰ জগতখনক আগবাঢ়ি যোৱা আৰু প্ৰত্যাহ্বান জনোৱা ৪০ গৰাকী মহিলাৰ ভিতৰত অন্যতম হিচাপে নিৰ্বাচিত কৰা হয়।

উৎস

শ্ৰেণী:বাংলাদেশৰ ব্যক্তি
শ্ৰেণী:পৰ্বতাৰোহী
শ্ৰেণী:পৰিৱেশ কৰ্মী
আলামেলু মণি

আলামেলু মণি (; জন্ম ৪ অক্টোবৰ ১৯৩৪) মুম্বাইৰ এগৰাকী কৰ্ণাটকী শাস্ত্ৰীয় সংগীতৰ শিল্পী আৰু সংগীত শিক্ষক। ২০১৮ চনত কৰ্ণাটকী সংগীত শাখাত সংগীত নাটক একাডেমী বঁটা লাভ কৰে।

১৯৩৪ চনৰ ৪ অক্টোবৰত মহাৰাষ্ট্ৰৰ মুম্বাইত আলামেলু মণিৰ জন্ম হৈছিল। তেওঁৰ পিতৃ বৰধন এজন হাৰমনিয়াম বজোৱা লোক আছিল। ভাৰতীয় নেপথ্য কণ্ঠশিল্পী হৰিহৰণ তেওঁৰ একমাত্ৰ পুত্ৰ।

সাংগীতিক জীৱন

আলামেলুক তিনি বছৰ বয়সত আইতাকে প্ৰথম সংগীতৰ পাঠ দিছিল। দহ বছৰ বয়সত তেওঁ কৰ্ণাটকী সংগীতৰ বিষয়ে এইচ.এ.এছ. মণিৰ ওচৰত শিক্ষা লৈছিল, যাক তেওঁ পিছলৈ বিয়া কৰাইছিল। ২৮ বছৰ বয়সত স্বামীৰ মৃত্যুত তেওঁৰ সংগীত শিক্ষাত বাধা আহিছিল যদিও এবছৰৰ পিছত কৰ্ণাটী সংগীতৰ দেৱদাসী পৰম্পৰাৰ অনুগামী টি বৃন্দা, টি মুক্তা আৰু তঞ্জাভুৰ ভি শংকৰ আয়াৰৰ ওচৰত পুনৰ অধ্যয়ন আৰম্ভ কৰে।

আলামেলু অল ইণ্ডিয়া ৰেডিঅ' (১৯৬৮ চনৰ পৰা) আৰু দূৰদৰ্শনৰ এ গ্ৰেড শিল্পী। কৰ্ণাটকী সংগীতৰ শিক্ষক হিচাপে আলামেলুৱে বিশ্বৰ ১০০০ৰো অধিক ছাত্ৰ-ছাত্ৰীক পাঠদান কৰিছে।

তথ্য সংগ্ৰহ

বাহ্যিক সংযোগ

শ্ৰেণী:সংগীত নাটক একাডেমী বঁটা বিজয়ী
শ্ৰেণী:ভাৰতীয় শাস্ত্ৰীয় কণ্ঠশিল্পী
ইমানুৱেল কাণ্ট

ইমানুৱেল কাণ্ট ( ২২ এপ্ৰিল১৭২৪-১২ফেব্ৰুৱাৰি ১৮০৪)
এজন জাৰ্মান দাৰ্শনিক আছিল। তেওঁক আধুনিক ইউৰোপৰ অন্যতম প্ৰভাৱশালী চিন্তাবিদ বুলি অভিহিত কৰা হয়।

উক্তি

ঈশ্বৰৰ সৈতে কথা ক’ব বিচৰা ইচ্ছা এটা অযৌক্তিক কথা। আমি যাক বুজি নাপাওঁ, তাৰ সৈতে কথা পাতিব নোৱাৰো — আৰু আমি ঈশ্বৰক বুজিব নোৱাৰো; আমি কেৱল তেওঁত বিশ্বাস কৰিব পাৰো।
— ১৭৭৫ চনত কেনিগছবাৰ্গত দিয়া বক্তৃতা; উদ্ধৃত: A New Dictionary of Quotations on Historical Principles from Ancient and Modern Sources (১৯৪৬), H. L. Mencken, পৃষ্ঠা ৯৫৫

ধৰ্ম ইয়াৰ অনুসাৰীসকলৰ বাবে অতিশয় গুৰুত্বপূৰ্ণ বিষয়, সেয়েহে ইয়াক উপহাসৰ বিষয় কৰা উচিত নহয়। যদি তেওঁলোকে কেতিয়াবা অযৌক্তিকতা দেখুৱায়, তেন্তে তেওঁলোকক উপহাস কৰাৰ পৰিৱৰ্তে দয়া কৰা উচিত।
— ১৭৭৫ চনত কেনিগছবাৰ্গত দিয়া বক্তৃতা; উদ্ধৃত: A New Dictionary of Quotations on Historical Principles from Ancient and Modern Sources (১৯৪৬), H. L. Mencken, পৃষ্ঠা 1017

মিছা কথাৰে এজন মানুহে নিজৰ মানৱীয় মৰ্যাদা লঘূ কৰাই নহয়, তেওঁ তাক সম্পূৰ্ণ ৰূপে ধ্বংস কৰি পেলায়। যিজনে নিজেই নিজৰ কথাত বিশ্বাস নকৰে, তেওঁৰ মূল্য এটা সাধাৰণ বস্তুতকৈও কম; কিয়নো তেওঁ নিজকে মানুহ হিচাপে নহয়, বৰং মানুহৰ এটা প্ৰতাৰণামূলক প্ৰতিচ্ছবি হিচাপে পৰিণত কৰে।
— Doctrine of Virtue (Mary J. Gregorৰ অনুবাদ, ১৯৬৪), পৃষ্ঠা ৯৩

শৰীৰটো এটা মন্দিৰ।
কনিগ্‌সবাৰ্গত দিয়া এটা বক্তৃতা (১৭৭৫), যিটো A New Dictionary of Quotations on Historical Principles from Ancient and Modern Sources (১৯৪৬) গ্ৰন্থত H. L. Mencken-এ উদ্ধৃত কৰিছে, পৃষ্ঠা ১০৪৩
মানুহে সঁচাকৈয়ে উপলব্ধি কৰিব নোৱাৰে যে—মানুহৰ প্ৰতি নিজৰ কৰ্তব্য পালন কৰোঁতে তেওঁলোকে দৰাচলতে ঈশ্বৰৰ আজ্ঞাকেই পালন কৰে; অৰ্থাৎ, তেওঁলোকৰ কাৰ্য নৈতিক হৈ থকা পৰ্যন্ত তেওঁলোক সদায় ঈশ্বৰৰ সেৱাত নিয়োজিত থাকে। ঈশ্বৰৰ সেৱা কৰাৰ আন কোনো উপায় নাই।
German Thought, From The Seven Years' War To Goethe's Death: Six Lectures (১৮৮০) গ্ৰন্থত Kerl Hillebrandৰ দ্বাৰা উদ্ধৃত, পৃষ্ঠা ২০৭

শ্ৰেণী:১৭২৪ চনত জন্ম
শ্ৰেণী: ১৮০৪ চনত মৃত্যু
শ্ৰেণী: জাৰ্মান দাৰ্শনিক
শ্ৰেণী: জাৰ্মান নৃবিজ্ঞানী
শ্ৰেণী: জাৰ্মান ধৰ্মতত্ববিদ
চাওলুং

চাওলুং(আহোম ভাষা:𑜋𑜧𑜨 𑜏𑜤𑜂𑜫) হ’ল আহোম চাওফা সকলক উদ্দেশ্যি ব্যৱহাৰ কৰা এটা উপাধি। আহোম ভাষাত ইয়াৰ অৰ্থ হল মহান দেৱতা, চাও= দেৱতা, লুং= মহান।
চাওলুং চুকাফা
চাওলুং চুতেওফা
চাওলুং চুবিণ্‌ফা
চাওলুং চুখাংফা
চাওলুং চুখ্ৰাম্‌ফা
চাওলুং চুতুফা

লগতে চাওক

চাওফা
আহোম জনগোষ্ঠী
আহোম ৰাজবংশ
আহোম সাম্ৰাজ্য

তথ্যসূত্ৰ

শ্ৰেণী:আহোম ৰাজ্য
শ্ৰেণী:উপাধি
দ্য লাইব্ৰেৰী অব্ কংগ্ৰেছ

আমেৰিকা যুক্তৰাষ্ট্ৰৰ ৰাজধানী ৱাশ্বিংটন ডি.চি.ৰ কেপিটল হিলত (Capitol Hill) অৱস্থিত লাইব্ৰেৰী অব্ কংগ্ৰেছ পুথিভঁৰালৰ মজিয়াৰ কালি ২৬.১৪ হেক্টৰ (৬৪.৬ একৰ) আৰু ইয়াত থকা কিতাপৰ ৰেকবোৰ লগ লগালে দৈৰ্ঘ্য হ'বগৈ ৮৬০ কিলোমিটাৰ (৫৩৫ মাইল)। আমেৰিকাৰ তত্‍কালীন ৰাষ্ট্ৰপতি টমাছ জেফাৰছনৰ (Thomas Jefferson) হাতত এই পুথিভঁৰালটোৰ সূচনা হৈছিল। জেফাৰছনে পাঁচ হাজাৰ ডলাৰ ব্যয় কৰি কেপিটল প্ৰসাদৰ (আমেৰিকাৰ কেন্দ্ৰীয় চৰকাৰৰ প্ৰধান কৰ্মকেন্দ্ৰ) এটা অংশত ১৮০০ চনৰ ২৪ এপ্ৰিলত এটা সৰু পুথিভঁৰাল আৰম্ভ কৰে। কেৱল কংগ্ৰেছৰ লোকেহে ব্যৱহাৰ কৰিব পাৰিছিল বাবে তাক 'লাইব্ৰেৰী অব্ কংগ্ৰেছ' নামেৰে জনা গৈছিল। ১৮১৪ চনত ইংৰাজ সৈন্যই কেপিটল প্ৰাসাদ অধিকাৰ কৰে আৰু এই পুথিভঁৰালটো পুৰি নিশ্চিহ্ন কৰি দিয়ে। অৱসৰ গ্ৰহণৰ পাচত জেফাৰছনে আকৌ এই পুথিভঁৰাল স্থাপন কৰাত আগভাগ লয় আৰু ১৮৯৭ চনত কংগ্ৰেছৰ সহযোগিতাত নতুনকৈ এই পুথিভঁৰালটো স্থাপন কৰা হয়।

'লাইব্ৰেৰী অব্ কংগ্ৰেছ'ত ২ কোটি ৯০ লাখৰো অধিক কিতাপ আছে (১৯৯৮ চনৰ পৰিসংখ্যা অনুসৰি)। সভ্যতাৰ আদি পৰ্বৰ পৰা অত্যাধুনিক প্ৰযুক্তিযুক্ত ('পেপিৰাছ'ত লিখা কিতাপৰ পৰা মাইক্ৰোফিল্ম) সকলো গ্ৰন্থই তাত সুৰক্ষিত হৈ আছে। অতি বিজ্ঞানসন্মতভাৱে সজাই ৰখা বাবে যেতিয়াই, যাৰ যি প্ৰয়োজন, তেওঁ মুহূৰ্ততে সেইটো পাব পাৰে। দৈনিক ইয়াত কিতাপৰ সংখ্যা বাঢ়িয়েই আছে। এই পুথিভঁৰালত চাৰে তিনি কোটি পাণ্ডুলিপি আৰু লিখিত দলিল সংৰক্ষণ কৰা হৈছে। তাৰ ভিতৰত আমেৰিকাৰ ৰাষ্ট্ৰপতিসকলৰ কাগছ-পত্ৰ, শিল্পীৰ পাণ্ডুলিপি আৰু ছবি, বিজ্ঞানীসকলৰ আৱিষ্কাৰৰ খচৰাও আছে। তদুপৰি আছে চল্লিশ লাখ মেপ, ষাঠি লাখ গানৰ স্বৰলিপি, চিঠিপত্ৰ, বাদ্যযন্ত্ৰ, ৰেকৰ্ড, টেপ, কেছেট। এক কোটি ঐতিহাসিক ফটো আৰু ছবিয়েও ইয়াত স্থান পাইছে। দৈনিক বাৰশখন বিভিন্ন ভাষাৰ বাতৰিকাকত এই পুথিভঁৰালত ৰখা হয়। পুথিভঁৰালটোৰ অমূল্য সংগ্ৰহৰ ভিতৰত আছে গুটেনবাৰ্গে ছপা কৰা প্ৰথম বাইবেল। আমেৰিকা যুক্তৰাষ্ট্ৰত যিমানবোৰ কিতাপ প্ৰকাশিত হয়, তাৰ গ্ৰন্থস্বত্ব অনুমোদন কৰাৰ ভাৰ 'লাইব্ৰেৰী অব্ কংগ্ৰেছৰ' ওপৰত। বৰদিনৰ ছুটী আৰু ১ জানুৱাৰীৰ বাহিৰে বছৰৰ আন আটাইকেইটা দিনত এই লাইব্ৰেৰী খোলা থাকে। ইয়াৰ অধ্যয়ন কোঠা ২৩ টা।

উত্‍স

সংক্ষিপ্ত অসমীয়া বিশ্বকোষ

শ্ৰেণী:পুথিভঁৰাল
নাছিম জেহৰা

নাছিম জেহৰা এগৰাকী পাকিস্তানী সাংবাদিক আৰু লেখক যিয়ে চেনেল ২৪ত প্ৰাইমটাইম কাৰেণ্ট এফেয়াৰ্ছ টকশ্ব' আয়োজন কৰে।

শিক্ষা আৰু কৰ্মজীৱন

জেহৰাই পাকিস্তানৰ কোৱাইড-ই-আজম বিশ্ববিদ্যালয়ত ব্যৱসায় বিষয়ত অধ্যয়ন কৰে আৰু পিছলৈ ১৯৮৯ চনত টাফ্টছ বিশ্ববিদ্যালয়ৰ ফ্লেচাৰ স্কুলত কূটনীতি বিষয়ত অধ্যয়ন কৰে। জেহৰাই ২০০৬ চনত জনছ হপকিন্স বিশ্ববিদ্যালয়ৰ স্কুল অৱ এডভান্সড ইণ্টাৰনেশ্যনেল ষ্টাডিজত অতিথি প্ৰবক্তা হিচাপে কাৰ্যনিৰ্বাহ কৰিছিল,

২০০৮ চনৰ নৱেম্বৰ মাহত তেওঁ দুনিয়া নিউজত এংকৰ হিচাপে যোগদান কৰে আৰু ২০১৩ চনৰ ফেব্ৰুৱাৰীলৈকে টিভি অনুষ্ঠান পলিচি মেটাৰ্ছৰ আয়োজক আছিল। সেই সময়ছোৱাত মাইকেল মুলেনকে ধৰি কেইবাজনো ৰাষ্ট্ৰীয় আৰু বিশ্বৰ নেতাৰ তেওঁ সাক্ষাৎকাৰ লৈছিল। ২০১৩ চনৰ এপ্ৰিল মাহত কেপিটেল টিভিলৈ জেহৰা গুচি যায় আৰু চেনেলটোৰ কাৰেণ্ট এফেয়াৰ্ছ এডিটৰ হয়। ২০১৪ চনৰ অক্টোবৰ মাহত তেওঁ কেপিটেল টিভি এৰে। ২০১৫ চনৰ ছেপ্টেম্বৰ মাহত তেওঁ নেচনেল ইউনিভাৰ্চিটি অৱ চাইন্স এণ্ড টেকন'লজিত অতিথি অধ্যাপিকা হিচাপে যোগদান কৰে আৰু ২০১৬ চনৰ ফেব্ৰুৱাৰী মাহলৈকে সেই পদত থাকে।২০১৪ চনৰ অক্টোবৰ মাহত তেওঁ চেনেল ২৪ত যোগদান কৰে।

বঁটা আৰু স্বীকৃতি

সাংবাদিকতাত উৎকৃষ্টতাৰ বাবে আগাহী বঁটা - 'বছৰৰ সাংবাদিক' (বছৰৰ আটাইতকৈ বিশ্বাসযোগ্য এংকৰ) (২০১৬) পাকিস্তানৰ আগাহী ফাউণ্ডেচন নামৰ এটা অলাভজনক সংস্থাই প্ৰদান কৰে।

গ্ৰন্থ

From Kargil to the coup : events that shook Pakistan, 2018.

বাহ্যিক সংযোগ

Books by Nasim Zehra on goodreads.com website

তথ্যসূত্ৰ

শ্ৰেণী:পাকিস্তানৰ ব্যক্তি
শ্ৰেণী:পাকিস্তানৰ মহিলা অধিকাৰ কৰ্মী
শ্ৰেণী:জীৱিত ব্যক্তি
শ্ৰেণী:লেখিকা
শ্ৰেণী:সাংবাদিক
ব্যৱসায়

ব্যৱসায় হৈছে জীৱিকা উপাৰ্জন অথবা ধন লাভ কৰাৰ কাৰণে ক্ৰয়-বিক্ৰয়ৰ জৰিয়তে সামগ্ৰী উৎপাদন অথবা বিতৰণ কৰাৰ কাৰ্য। এইটো "যিকোনো কাৰ্যকলাপ বা উদ্যোগ যি লাভৰ উদ্দেশ্যে কৰা হয়" বুলি বৰ্ণনা কৰা হৈছে।

এটা ব্যৱসায় সত্তা সদায়েই তাৰ মালিকৰ পৰা পৃথক নহয়, আৰু ব্যৱসায়ে কৰা ঋণৰ বাবে পাত্ৰসকল মালিকক দায়ী কৰিব পাৰে। ব্যৱসায়ৰ বাবে কৰ প্ৰণালী কোম্পানিৰ পৰা ভিন্ন। ব্যৱসায় গঠনত কোম্পানিৰ দৰে পৃথক কৰ হাৰৰ সুবিধা নাথাকে। মালিকক সম্পূৰ্ণ উপাৰ্জনৰ ওপৰত ব্যক্তিগতভাৱে কৰ দিবলগীয়া হয়।

আইন আৰু ৰাজহুৱা কাৰ্য্যালয়ত ব্যৱসায় আৰু কোম্পানী শব্দৰ মাজত পাৰ্থক্য কৰা হয়, যদিও সাধাৰণ কথোপকথনত এই শব্দ দুটা একে অৰ্থত ব্যৱহৃত হয়।

কোম্পানীসমূহ একমালিকানা আৰু অংশীদাৰীৰ পৰা ভিন্ন, কাৰণ কোম্পানীসমূহ পৃথক আৰু অনন্য আইনী সত্তা যিয়ে মালিকসকলক সীমিত দায়বদ্ধতা প্ৰদান কৰে। কোম্পানীসমূহ কোম্পানী কৰৰ অন্তৰ্গত হয়। কোম্পানী স্থাপন কৰাটো অধিক জটিল আৰু ব্যয়বহুল, লগতে জাতীয় বা ৰাজ্যিক প্ৰত্যায়ন কমিছন অথবা কোম্পানী পঞ্জীয়ন কাৰ্যালয়ত বাৰ্ষিক বা ত্ৰৈমাসিক বিত্তীয় তথ্য দাখিল কৰাটো বাধ্যতামূলক, যদিও ই মালিক আৰু শ্বেয়াৰহোল্ডাৰসকলৰ বাবে অধিক সুৰক্ষা আৰু সুবিধা প্ৰদান কৰে।

শ্ৰেণীবিভাগ

ব্যৱসায় বিভিন্নভাৱে শ্ৰেণীবদ্ধ কৰা হয়। পদ্ধতি অনুসৰি, উৎপাদন ভিত্তিত পোৱা যায় উৎপাদক শিল্প, বিতৰণ আৰু সেৱা ক্ষেত্ৰ। আয়তন অনুসৰি ক্ষুদ্ৰ, মধ্যম আৰু বৃহৎ উদ্যোগ বোলা হয়। স্বত্ব অনুসৰি ব্যক্তিগত আৰু ৰাজহুৱা বিভাগত ভাগ কৰা হয়।

ভাৰতত MSME বিভাগ অনুসৰি ক্ষুদ্ৰ, সৰু আৰু মধ্যম উদ্যোগ স্বীকৃত। লগতে লাভ-উদ্দেশ্যমূলক আৰু অলাভজনক NGO বা চাৰিটেবল সংস্থাসমূহেও ব্যৱসায়িক কাৰ্যকলাপ কৰে।

কাৰ্যকলাপ

ব্যৱসায়িক কাৰ্যকলাপত তিনিটা মুখ্য শাখা থাকে: উৎপাদন, বিতৰণ আৰু সেৱা। উৎপাদক ব্যৱসায়ে সামগ্ৰী তৈয়াৰ কৰে (যেনে, উৎপাদন উদ্যোগ), বিতৰণমূলক ব্যৱসায়ে পণ্য বেচা-কিনা কৰে (যেনে, হোলচেল আৰু ৰিটেইল), আৰু সেৱামূলক ব্যৱসায়ে বৌদ্ধিক বা বস্তুনিষ্ঠ সেবা আগবঢ়ায় (যেনে, চিকিৎসা, আইনী, পৰ্যটন)।

উচ্চ পৰ্যায়ত অন্তঃসংস্থাপন আৰু আউটছোৰ্চিং দুয়ো পথ ব্যৱহাৰ হয়। ডিজিটেল যুগত ই-কমাৰ্ছ আৰু অনলাইন সেৱা বহল হৈছে।

পৰিচালনা

ব্যৱসায় পৰিচালনা হৈছে সম্পদৰ (মানৱ, বিত্তীয়, পদাৰ্থ) সুচাৰুৰূপ ব্যৱহাৰ। ইয়াত পৰিকল্পনা, সংগঠন, নেতৃত্ব আৰু নিয়ন্ত্ৰণ মুখ্য। CEO বা ব্যৱস্থাপক শীৰ্ষত থাকে।

মানৱ সম্পদ পৰিচালনা, বিপণন, আৰ্থিক আৰু অপাৰেশ্যন বিভাগসমূহ একেলগে ব্যৱসায়ৰ উদ্দেশ্য সফল কৰে। কৰ্পৰেট গৱৰ্ণেন্সয়ে নৈতিকতা আৰু স্বচ্ছতা নিশ্চিত কৰে।

সংগঠন আৰু নিয়মাৱলী

ব্যৱসায় আইনী গঠন অনুসৰি চলিব লাগে। ভাৰতত কোম্পানী আইন, ২০১৩, সহকাৰিতা আইন আৰু ট্ৰাষ্ট আইন অনুযায়ী পঞ্জীয়ন হয়। আয়কৰ বিভাগৰ পৰা প্যান নম্বৰ, GST নম্বৰ আদি লব লাগে। বিৱিএছই, এনএছইত তালিকাভুক্ত কোম্পানীসমূহে SEBI-ৰ নিয়ন্ত্ৰণ মানে।

উল্লেখযোগ্য নিয়ামক সংস্থা: আৰ্থিক বিষয়া বিভাগ (DPIIT), বাণিজ্য মন্ত্ৰণালয়। সামাজিক নিৰাপত্তা তথা শ্ৰম আইনেও কৰ্মচাৰীৰ সুৰক্ষা নিশ্চিত কৰে।

তথ্যসূত্ৰ

শ্ৰেণী:সমাজ
বুঢ়ীগোঁসানী দেৱালয়

বুঢ়ীগোঁসানী দেৱালয় যোৰহাট নগৰৰ মাজমজিয়াত গড় আলিৰ পূবে অৱস্থিত এক শাক্ত মন্দিৰ। ১৭০৮ চনত আহোম স্বৰ্গদেউ ৰুদ্ৰসিংহই জয়ন্তীয়া ৰাজ্যৰ পৰা গোঁসানীৰ বিগ্ৰহ আনি গড়গাঁৱত স্থাপন কৰিছিল। গড়গাঁৱৰ পৰা ৰংপুৰ আৰু ৰংপুৰৰ পৰা যোৰহাটলৈ আহোম ৰাজ্যৰ ৰাজধানী সলনি হোৱাত পিছলৈ এই দেৱালয় বৰ্তমানৰ ঠাইত স্থাপিত কৰা হয়। মন্দিৰত থকা মূৰ্তিজনা দুৰ্গা দেৱীৰ। আগৰ দিনত বুঢ়ীগোঁসানী দেৱালয়ক "বৰপূজাঘৰ দ'ল" বুলিও জনা গৈছিল।

ইতিহাস

১৭০৮ চনত জয়ন্তীয়া ৰজা ৰামসিংহ‍ই কছাৰী ৰজা তাম্ৰধ্বজক হৰুৱাই আহোম ৰজাৰ বশ্যতা অস্বীকাৰ কৰে। তেতিয়া আহোম স্বৰ্গদেউ ৰুদ্ৰসিংহ‍ই জয়ন্তীয়া ৰজাক আক্ৰমণ কৰি পৰাস্ত কৰে। জয়ন্তীয়া ৰাজ্য দমন কৰোঁতে সেই ৰাজ্যৰ আন আন উপঢৌকনৰ লগতে বুঢ়ী গোঁসানীৰ মূৰ্তি আৰু যোনিকো স্বৰ্গদেৱে গড়গাঁৱলৈ আনিবলৈ ইচ্ছা কৰে। তেতিয়া জয়ন্তীয়া ৰাজ-পৰিয়াল শাক্ত আছিল আৰু জয়ন্তীয়া গোঁসানী জাগ্ৰত বুলি সৰ্বসাধাৰণে বিশ্বাস কৰিছিল। জয়ন্তেশ্বৰী দেৱীক আহোম ৰাজ্যলৈ আনিবলৈ খোজাত আহোম সেনাৰ মাজত হেনো নানা ৰোগে দেখা দিলে। তাৰপিছত আহোম সেনাপতিক দেৱীয়ে সপোনত দেখা দি কয় যে তেওঁ সেই দেশ এৰি নাযায় আৰু আহোমসকলে মূৰ্তি নিব খুজিলে বুঢ়ী নৈৰ কানত থকা গোঁসানীৰ মূৰ্তি আৰু যোনি নিব পাৰে। এই সপোনৰ পিছত আহোম সেনাপতিয়ে বুঢ়ী নৈৰ কানৰ পৰা দেৱীৰ মূৰ্তি আনি স্বৰ্গদেউক দিয়েহি। বুঢ়ী নৈৰ কানৰ পৰা অনা বাবেই এইজনা মূৰ্তিক "বুঢ়ীগোঁসানী" বুলি কয় বুলি অনুমান কৰা হয়।

জয়ন্তীয়াৰ পৰা গোঁসানীক আনোতে লগতে পূজাৰী সনাতনক অনা হৈছিল। বৰ্তমানৰ পূজাৰীসকল সেই সনাতনৰেই সতি-সন্ততি। স্বৰ্গদেৱে তেওঁলোকক "পূজাঘৰীয়া বৰুৱা" উপাধিৰে সন্মানিত কৰিছিল। স্বৰ্গদেউ ৰাজনগৰৰ পৰা কিবা কাৰণত বাহিৰলৈ গ'লে পূজাৰীয়ে গোঁসানীকো লগত লৈ গৈছিল। গড়গাঁৱৰ পৰা ৰংপুৰ আৰু ৰংপুৰৰ পৰা যোৰহাটলৈ আহোম ৰাজ্যৰ ৰাজধানী তুলি আনোতে বুঢ়ী গোঁসানীকো যোৰহাটলৈ লৈ অনা হয়। এই দেৱালয় বৰ্তমান যোৰহাট নগৰৰ গড় আলিৰ পূবে দেৱালয় পথত স্থাপিত।

দেৱালয়ত থকা সোণৰূপৰ ছত্ৰ, ফুল, কোষা-অৰ্ঘা, তামি, বলিকটা দা আদিত ওজন আৰু কোনে সেয়া গঢ়াই দিছিল সকলো স্বৰ্গদেউ চন্দ্ৰকান্ত সিংহৰ নামেৰে লিখি থোৱা হৈছিল। যোৰহাটলৈ ৰাজধানী অনাৰ পিছত মৰাণ আৰু মানৰ উপদ্ৰৱত আহোমসকলে বুঢ়ী গোঁসানীৰ দ'ল সজাব নোৱাৰিলে। কালক্ৰমত দেৱালয়ৰ মাটি-বাৰী আৰু সেৱায়তৰ তামৰ ফলিখনো হেৰাল। সেইবাবেই ব্ৰিটিছৰ দিনত এই দেৱালয়ে একো সাহায্য নাপালে। পুৰন্দৰ সিংহ‍ই বৰ্তমানৰ দেৱালয় থকা ঠাইতে খেৰৰ ঘৰ সাজি পূজাৰ ব্যৱস্থা কৰি দিছিল। ৰায় বাহাদুৰ ৰাধাকান্ত সিংহ‍ই চৰকাৰলৈ লিখা-মেলা কৰি মাটিখিনি দিয়ালে আৰু কৰ ৰেহাই দিয়ালে। ৰাইজৰ বৰঙণিৰে সজা টিনৰ ঘৰটো বৰভুঁইকপত নষ্ট হোৱাত পিছত বৰ্তমানৰ ঘৰটো সজা হয়।

পূজা-অৰ্চনা

পূজাৰীসকলৰ মতে মূৰ্তিজনা দেৱী দুৰ্গাৰ। গোঁসানীক দৈনিক পূজা-পাতল কৰা হয়। দেৱীক আৱাহন আৰু স্নানৰ সময়ত পূজাঘৰত কাকো সোমাবলৈ দিয়া নহয়। আহোম ৰাজ্য গ'লত ৰাইজে দৈনিক পূজাৰ নৈবদ্য আদি আগবঢ়াইছিল। আজিকালিও ৰাইজৰ বৰঙণিৰে পূজাৰ ব্যৱস্থা কৰা হয়।

পুৰণি দিনতো গোঁসানীক দৈনিক পূজা কৰি পূজাৰ নিৰ্মালি আৰু হোমৰ ফোঁট পূজাৰীয়ে স্বৰ্গদেউক দিব লাগিছিল। নিৰ্মালিৰ লগতে পূজাৰীয়ে ডাঙৰ শৰাই এখনত বলিকটা ছাগলীও প্ৰসাদ স্বৰূপে দিছিল।

মন্দিৰটোত প্ৰতিবছৰে দুৰ্গা পূজা আৰু শিৱ পূজা ধুমধামেৰে আয়োজন কৰা হয়॥

তথ্য সংগ্ৰহ

শ্ৰেণী:অসমৰ ধৰ্মীয় স্থান
শ্ৰেণী:যোৰহাট জিলাৰ পৰ্যটনস্থলী
শ্ৰেণী:হিন্দুধৰ্মৰ মঠ-মন্দিৰ
আ

আ (IPA:a) অসমীয়া লিপিৰ স্বৰবৰ্ণৰ দ্বিতীয় আখৰ। যি ধ্বনি মুখৰ কোনো অংশতে বাধা নোপোৱাকৈ উচ্চাৰিত হয়, সেয়ে স্বৰধ্বনি। 'আ'ও এটি স্বৰধ্বনি, সেয়েহে 'আ' উচ্চাৰণ কৰোতেও মুখৰ কোনো অংশৰে বাধা দিয়া নহয়। ব্ৰেইল্ত 'আ'-ক এনেদৰে লিখা যায়।

ব্যঞ্জন বৰ্ণৰ লগত যোগ হ'লে

কোনো ব্যঞ্জন বৰ্ণৰ লগত যোগ হ'লে আৰ ৰূপ সলনি হয়, অৰ্থাৎ ইয়াক অন্য ৰূপত লিখা হয়। সেই ৰূপ 'আ'ৰ গৌণ প্ৰতীক। 'আ'ৰ এই ৰূপ হ'ল 'া'। যেনে ক্+আ=কা আদি।

ইউনিক’ড

ৰূপ চিহ্ন ইউনিক’ড ক’ড নম্বৰ ইউনিক’ডত বিৱৰণ
স্বতন্ত্ৰ ৰূপ আ U+0986 BENGALI LETTER AA
গৌণ ৰূপ া U+09BE BENGALI VOWEL SIGN AA

'আ' বৰ্ণৰে আৰম্ভ হোৱা শব্দৰ উদাহৰণ

আম
আই
আকাশবাণী
আৰ্যভট্ট
আইদেউ
আইন
আইমণি
আকস্মিক
আকাশ
আকাশীতৰা
আপুৰুগীয়া
আবেগ
আবেলি
আভ্যন্তৰীণ
আভা
আমাৰ
আৰ্তনাদ
আৰম্ভ
আৰ্য
আৰাধ্য
আলু
আলোক
‌ আলোকচিত্ৰ
আলোকবিজ্ঞান
আলোচনা
আশা
আক্ষৰিক

আ-কাৰ যুক্ত শব্দৰ উদাহৰণ

কাণ
ধান
সাহিত্য
ঢাকা
বাংলা
ঝাড়খণ্ড
টাইটানিক
কাৰ্য
কাল
খাদ্য
গাল
ঘাম
চাহ
ছাত্ৰ
জাতীয়
ঠাই
ডাঙৰ
তাল
থাপনা
দায়িত্ব
নাম
পাছত
ফাঁচি
ভাল
মান
যায়
ৰাজ্য
লাভ
ৱাশ্বিংটন
শাসন
ষাঁড়
হাত
ক্ষাৰ
য়াক

তথ্য সংগ্ৰহ

শ্ৰেণী:অসমীয়া স্বৰবৰ্ণ
ক্ৰিছ জেনাৰ

ক্ৰিষ্টেন মেৰী জেনাৰ (ইংৰাজী: Kristen Mary Jenner; জন্ম ৫ নৱেম্বৰ, ১৯৫৫) এগৰাকী আমেৰিকান মিডিয়া ব্যক্তিত্ব, চচিয়েলিটি আৰু ব্যৱসায়ী মহিলা। তেওঁ নিজৰ পৰিয়ালৰ সৈতে ৰিয়েলিটি টেলিভিছন ধাৰাবাহিক কিপিং আপ উইথ দ্য কাৰ্দাশিয়ানছ (২০০৭–২০২১)-ত অভিনয় কৰি জনপ্ৰিয়তা লাভ কৰে। এই অনুষ্ঠানটোৰ সফলতাৰ পিছত তেওঁ আৰু তেওঁৰ পৰিয়ালে কেইবাটাও স্পিন-অফ ধাৰাবাহিকত অভিনয় কৰে, যাৰ ভিতৰত আছে কোৰ্টনী এণ্ড ক্লোয়ী টেক মায়ামী (২০০৯), কোৰ্টনী এণ্ড কিম টেক নিউয়ৰ্ক (২০১১), ক্লোয়ী এণ্ড লেমাৰ (২০১১), ৰব এণ্ড চায়না (২০১৬) আৰু লাইফ অৱ কাইলী (২০১৭)। তেওঁ তেওঁৰ পৰিয়ালৰ বেছিভাগ ৰিয়েলিটি প্ৰগ্ৰেমৰ কাৰ্যবাহী প্ৰযোজক হিচাপে কাম কৰিছিল। ২০১৩ চনত তেওঁ ক্ৰিছ নামৰ ছসপ্তাহীয়া এটা টক শ্ব’ পৰিচালনা কৰিছিল। ২০২১ চনত তেওঁলোকৰ পৰিয়ালে ই! চেনেলৰ পৰা বিদায় লোৱাৰ সিদ্ধান্ত লয় আৰু ২০২২ চনৰ পৰা হুলুত (Hulu) সম্প্ৰচাৰিত দ্য কাৰ্দাশিয়ানছ-ত অভিনয় কৰিবলৈ আৰম্ভ কৰে।

অধিবক্তা ৰবাৰ্ট কাৰ্দাশিয়ানৰ সৈতে হোৱা তেওঁৰ প্ৰথম বিবাহৰ পৰা চাৰিটা সন্তান আছে— কোৰ্টনী, কিম, ক্লোয়ী আৰু ৰবাৰ্ট; আৰু টেলিভিছন ব্যক্তিত্ব তথা অৱসৰপ্ৰাপ্ত অলিম্পিক পদক বিজয়ী ব্ৰুচ জেনাৰৰ (যিয়ে বৰ্তমান কেইটলিন হিচাপে পৰিচিত) সৈতে হোৱা দ্বিতীয় বিবাহৰ পৰা দুটা সন্তান আছে— কেন্ডেল আৰু কাইলী। সংগীতশিল্পী নৰ্থ ৱেষ্টকে ধৰি তেওঁৰ ১৩ জন নাতি-নাতিনী আছে।

প্ৰাৰম্ভিক জীৱন

ক্ৰিষ্টেন মেৰী হফটনৰ জন্ম ১৯৫৫ চনৰ ৫ নৱেম্বৰত কেলিফৰ্ণিয়াৰ ছান ডিয়েগোত হৈছিল। তেওঁ মেৰী জো "এম. জে." শ্বেনন (জন্ম ১৯৩৪) আৰু এজন অভিযন্তা ৰবাৰ্ট ট্ৰু "বব" হফটনৰ (১৯৩১–১৯৭৫) দুই সন্তানৰ ভিতৰত জ্যেষ্ঠ আছিল। যেতিয়া তেওঁৰ বয়স সাত বছৰ আছিল, তেতিয়া তেওঁৰ পিতৃ-মাতৃৰ বিবাহ বিচ্ছেদ হয় আৰু তেওঁক তেওঁৰ সৰু ভনীয়েক কাৰেন কেচীয়ৰ (১৯৫৮–২০২৪) সৈতে মাতৃয়ে ডাঙৰ-দীঘল কৰে। পৰৱৰ্তী সময়ত তেওঁৰ মাতৃয়ে ব্যৱসায়ী হেৰী শ্বেননৰ (১৯২৬–২০০৩) সৈতে পুনৰ বিবাহপাশত আৱদ্ধ হয়, যিয়ে জেনাৰ আৰু তেওঁৰ ভনীয়েকক ডাঙৰ-দীঘল কৰাত সহায় কৰিছিল। হেৰীৰ সৈতে তেওঁৰ মাতৃৰ বিবাহৰ জৰিয়তে তেওঁ এজন সতীয়া ভাতৃ ষ্টিভেন "ষ্টিভ" শ্বেননক লাভ কৰে।

কেলিফৰ্ণিয়াৰ অক্সনাৰ্ডলৈ যোৱাৰ তিনিমাহ পিছত তেওঁলোকৰ পৰিয়ালে পুনৰ ছান ডিয়েগোলৈ গুচি আহে। ছান ডিয়েগোত জেনাৰে তেওঁৰ মাতৃৰ মালিকানাধীন শ্বেনন এণ্ড কোম্পানী নামৰ শিশুৰ কাপোৰৰ দোকানত কাম কৰিছিল। জেনাৰে ক্লেয়াৰমন্ট হাইস্কুলত পঢ়িছিল আৰু ১৯৭৩ চনত স্নাতক ডিগ্ৰী লাভ কৰিছিল। ১৯৭৫ চনত মেক্সিকোত এক গাড়ী দুৰ্ঘটনাত তেওঁৰ পিতৃৰ মৃত্যু হয়। তেওঁ ১৯৭৬ চনত এবছৰৰ বাবে আমেৰিকান এয়াৰলাইনছত বিমান পৰিচাৰিকা হিচাপে কাম কৰিছিল।

বাহ্যিক সংযোগ

শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:ব্যৱসায়ী
শ্ৰেণী:সমাজকৰ্মী
শ্ৰেণী:টেলিভিছন ব্যক্তিত্ব
পিডিলাইট ইণ্ড্ৰাষ্ট্ৰীছ লিমিটেড

পিডিলাইট ইণ্ড্ৰাষ্ট্ৰীছ লিমিটেড এটা ভাৰতৰ আঠা উৎপাদনকাৰী উদ্যোগ। ই আঠাৰ উপৰিও বিভিন্ন শিল্প সামগ্ৰী, নিৰ্মাণজনিত কামত ব্যৱহাৰ হোৱা ৰাসায়নিক পদাৰ্থ আদিৰো উৎপাদন কৰে। পিডিলাইট ইণ্ড্ৰাষ্ট্ৰীছ লিমিটেডৰ উৎপাদিত এটা উল্লেখযোগ্য উৎপাদন হৈছে ফেৱিক'ল। পিডিলাইট ইণ্ড্ৰাষ্ট্ৰীছ লিমিটেডৰ অনান্য উৎপাদনসমূহ হৈছে ফেৱিকুইক, ড॰ ফিক্সিট, ৰ'ফ, চাইক্ল, ৰাণীপাল, হ'বি আইডিয়া, এম ছিল, আক্ৰন আদি।

তথ্যসূত্ৰ

বাহ্যিক সংযোগ

শ্ৰেণী:অনুষ্ঠান প্ৰতিষ্ঠান
শ্ৰেণী:উদ্যোগ
সংগীতা মাধৱন নায়াৰ

সংগীতা মাধৱন নায়াৰ এগৰাকী ভাৰতীয় অভিনেত্ৰী, যিয়ে তামিল, মালয়ালম আৰু কন্নড় চলচ্চিত্ৰত অভিনয় কৰিছে।

কেৰিয়াৰ

তেওঁ ১৯৭৮ চনত মুক্তিপ্ৰাপ্ত মালয়ালম চলচ্চিত্ৰ স্নেহিক্কান ওৰু পেন্নুত শিশু শিল্পী হিচাপে অভিনয় কৰি কেৰিয়াৰ আৰম্ভ কৰে। তামিল ভাষাত শিশু শিল্পী হিচাপে তেওঁৰ প্ৰথম চলচ্চিত্ৰ আছিল এন ৰথাথিন ৰথমে (১৯৮৯), যি হিন্দী চলচ্চিত্ৰ মিষ্টাৰ ইণ্ডিয়াৰ পুনৰ্নিৰ্মাণ। নায়িকা হিচাপে তেওঁৰ প্ৰথম চলচ্চিত্ৰ আছিল ১৯৯৫ চনৰ এল্লামে এন ৰাসাথান।

অভিনেতা বিজয়ৰ উল্লেখযোগ্য সফলতা লাভ কৰা চলচ্চিত্ৰ পুভে উনাক্কাগা (১৯৯৬)ত অভিনয় কৰি তেওঁ বিশেষ পৰিচিতি লাভ কৰে।

তাৰ পিছত তেওঁ তামিলৰ কেইবাখনো উল্লেখযোগ্য চলচ্চিত্ৰত অভিনয় কৰে, যেনে কালাম মাৰি পচ্চু (১৯৯৬), আলেকজেণ্ডাৰ (১৯৯৬), ভাল্লাল (১৯৯৭), পোংগালো পোংগাল (১৯৯৭), কল্যাণ বৈভোগম (১৯৯৭) আৰু এথিৰুম পুধিৰুম (১৯৯৯)।

মালয়ালম ব্যঙ্গধৰ্মী চলচ্চিত্ৰ চিহ্নাভিষ্টায়ায়া শ্যামলা (১৯৯৮)ত অভিনয়ৰ বাবে তেওঁ কেৰালা ৰাজ্য চলচ্চিত্ৰ বঁটা (শ্ৰেষ্ঠ অভিনেত্ৰী) লাভ কৰে।

তেওঁ অনিয়ন বাভা চেতন বাভা (১৯৯৫), মান্ত্ৰিকুমাৰন (১৯৯৮), পল্লাভুৰ দেৱনাৰায়ণন (১৯৯৯), সাফল্যম (১৯৯৯), ভাঝুন্নোৰ (১৯৯৯) আৰু ক্ৰাইম ফাইল (১৯৯৯) আদি চলচ্চিত্ৰতো গুৰুত্বপূৰ্ণ চৰিত্ৰত অভিনয় কৰে।

কন্নড় ভাষাত তেওঁ ইয়াৰে নীনু চেলুভে (১৯৯৮) আৰু ইয়াৰে নী অভিমানী (২০০০) চলচ্চিত্ৰৰ বাবে জনাজাত।

১৪ বছৰৰ বিৰতিৰ পিছত তেওঁ ২০১৪ চনৰ নাগৰা বৰিধি নাড়ুভিল ঞ্জান চলচ্চিত্ৰত পুনৰ অভিনয় জগতলৈ ঘূৰি আহে। ২০২৩ চনৰ চাভেৰ চলচ্চিত্ৰত দেৱী নামৰ শক্তিশালী চৰিত্ৰত অভিনয় কৰি তেওঁ পুনৰ ৰূপালী পৰ্দাত দেখা দিয়ে।

২৫ বছৰৰ পাছত তেওঁ ভাৰথ অভিনীত কালিদাস ২ চলচ্চিত্ৰৰ জৰিয়তে পুনৰ তামিল চলচ্চিত্ৰত অভিনয় কৰে।

ব্যক্তিগত জীৱন

তেওঁ কোট্টাক্কাল, মালাপ্পুৰমৰ মাধৱন নায়াৰ আৰু কুঝালমান্নাম, পালাক্কাডৰ পদ্মাৰ চাৰিজন সন্তানৰ ভিতৰত কনিষ্ঠ হিচাপে জন্মগ্ৰহণ কৰে। পৰিয়ালটো পাছত চেন্নাইত বসতি স্থাপন কৰে। তেওঁৰ প্ৰাথমিক শিক্ষা চেন্নাইৰ শ্ৰী গুজৰাটি বিদ্যামেট্ৰিকুলেচন বিদ্যালয়ত সম্পন্ন হয়।

তেওঁৰ দুই ভনী মল্লিকা আৰু চাৰু আৰু এজন ভাতৃ নিথীশ আছে।

২০০০ চনত তেওঁ ছিনেমাট’গ্ৰাফাৰ এস. সাৰাৱাননৰ সৈতে বিবাহপাশত আবদ্ধ হয় আৰু বিবাহৰ পিছত অভিনয়ৰপৰা অৱসৰ গ্ৰহণ কৰে। দম্পতীৰ এগৰাকী কন্যা আছে — সাই তেজস্বতী (জন্ম ২০০২)।

তথ্যসূত্ৰ

বাহ্যিক সংযোগ

Sangita at MSI

শ্ৰেণী:তামিল চলচ্চিত্ৰৰ অভিনেত্ৰী
শ্ৰেণী:মালয়ালম চলচ্চিত্ৰৰ অভিনেত্ৰী
শ্ৰেণী:কন্নড় চলচ্চিত্ৰৰ অভিনেত্ৰী